- Det har været den hårdeste dag i mit liv, men jeg frygter, det bliver hårdere endnu. Sådan lyder det søndag aften fra Susanne Nyholm, der er rejst med sin datter Signe Nyholm Thomsen for at bestige Afrikas højeste bjerg, Kilimanjaro. En tur, Signe Nyholm Thomsen vandt, da hun deltog i TV2 Nords "Udfordringen". Selvom forbindelsen til holdet på Kilimanjaro er sparsom, er det alligevel lykkedes ekspeditionen at sende en statusrapport. Nu kan højden mærkes Søndag gik turen fra Shira 2 til Barranco via Lava Tower, og dagen startede hårdt ud, da Signe og Susannes tøj og udstyr var blevet vådt. Turen fra Shira 2 til Barranco går 1000 meter op og derefter 950 meter ned. En tur, som ekspeditionen tilbagelagde på otte en halv time. - For første gang fik jeg højden at mærke. Lava Tower ligger bare 1000 meter under toppen af Kilimanjaro, og da vi nåede derop, fik jeg den vildeste mavekrampe. Mange af os har også haft hovedpine, men her i Barranco-lejren er alle okay igen, lyder beskeden fra Signe Nyholm Thomsen. Udfordringer undervejs Lørdag var en smule dramatisk for ekspeditionen, da videojournalist Robert Bedsted, der er vært på “Udfordringen” og er med for at filme Signes vej til toppen, fik et anfald af atrieflimmer. Med medicin kom der styr på hjertet, og Robert Bedsted kunne fortsætte med de tre andre videre til Barranco-lejren. - Både Susanne og jeg, der jo er de ældste på holdet, var virkeligt pressede. Den sidste halve kilometer op til Lava Tower var ulidelig hård, siger Robert Bedsted. Mandag går turen videre op af en 360 meter høj lodret klippevæg, “Barranco-væggen”, som holdet skal bestige ad smalle stier. Turen til Kilimanjaro bliver filmet til et program, der vises senere på året på TV2 Nord Salto og tv2nord.dk/tv. Se eller gense "Udfordringen" her.

Opsummering:
Vinderen af TV2 Nords “Udfordringen” er på vej mod toppen af Kilimanjaro. I takt med at holdet kommer højere og højere op, bliver de mere og mere pressede.